Қазақстан Республикасы Жоғарғы Соты

жалпы отырысының

2021 жылғы «14» қазан № 12 қаулысымен бекітілген

**Қазақстан Республикасы Жоғарғы Сотының жанындағы**

**Ғылыми-консультативтік кеңес туралы**

**ЕРЕЖЕ**

**1. Жалпы ережелер**

1. Қазақстан Республикасы Жоғарғы Сотының жанындағы Ғылыми-консультативтік кеңес (бұдан әрі ‑ Ғылыми-консультативтік кеңес) «Қазақстан Республикасының сот жүйесі мен судьяларының мәртебесі туралы» Қазақстан Республикасы Конституциялық заңының 18-бабының 6-тармағына және Қазақстан Республикасы Жоғарғы Сотының жалпы және кеңейтілген жалпы отырыстары регламентіне және осы Ережеге сәйкес құрылатын және жұмыс істейтін кеңесші-мәжілістік орган болып табылады.
2. Ғылыми-консультативтік кеңестің негізгі міндеттері нормативтік қаулыларды қабылдау және сот практикасын түсіндіру, соттардың заңнаманы және құқық қолдану қызметін одан әрі жетілдіру мәселелері жөнінде ғылыми негізделген ұсыныстарды даярлау жөнінде Жоғарғы Соттың қызметін ғылыми сүйемелдеу болып табылады.
3. Ғылыми-консультативтік кеңес нормативтік құқықтық базаны және сот ісін жүргізудің практикасын зерделеу негізінде:

Қазақстан Республикасы Жоғарғы Сотының нормативтік қаулыларының жобалары бойынша;

соттардың заңдарды және өзге де нормативтік құқықтық актілерді қолдану практикасын қорыту материалдары бойынша;

нормативтік актілердің жобалары бойынша;

сот практикасында туындайтын құқықтық сипаттағы өзге де мәселелер бойынша қорытындылар дайындайды.

**2. Ғылыми-консультативтік кеңестің құрамы және жұмысын**

**ұйымдастыру**

* 1. Ғылыми-консультативтік кеңестің құрамын Жоғарғы Сот Төрағасының ұсынуы бойынша Жоғарғы Соттың жалпы отырысы бекітеді. Ғылыми-консультативтік кеңестің құрамына құқық ғалымдары, ғылым мен практиканың басқа салалары, соның ішінде практикадан өтуші заңгерлер кіреді.

Сандық және дербес құрам туралы ұсыныстарды Жоғарғы Сот Төрағасына Жоғарғы Соттың сот алқалары мен судьялары, оқу орындары мен ғылыми мекемелердің басшылары енгізе алады.

5. Ғылыми-консультативтік кеңестің құрамы бекітілген күннен бастап үш жыл ішінде жарамды.

6. Ғылыми-консультативтік кеңес:

азаматтық және азаматтық процестік заңнама;

қылмыстық және қылмыстық-процестік заңнама, әкімшілік құқық бұзушылықтар туралы заңнаманы;

әкімшілік және заңнаманың басқа да салаларының нормаларын қолдану мәселелерін қарау жөніндегі секциялардан құрылған.

7. Ғылыми-консультативтік кеңестің секциялары оның тұракты органдары болып табылады, олардың шеңберінде ғылыми негізделген қорытындыларды дайындау жұмыстары жүргізіліп, мәселелер Жоғарғы Соттың жалпы отырысына шығарылады.

8. Ғылыми-консультативтік кеңестің мүшелері тиісті секциялардың құрамында сот практикасын зерделеуге қатысады, нормативтік қаулылардың жобалары бойынша ғылыми негізделген қорытындыларды әзірлеу жөніндегі тапсырмаларды орындайды, дайындалған нормативтік қаулының жобасы бойынша оппоненттер болады, осы Ережеден туындайтын басқа да міндеттерді орындайды.

9. Ғылыми-консультативтік кеңеске жалпы басшылықты оның отырыстарында қаралатын мәселелердің сипатына қарай Жоғарғы Соттың сот алқаларының төрағалары жүзеге асырады.

10. Соттардың қызметін қамтамасыз ету жөніндегі уәкілетті органның тиісті кұрылымдық бөлімшесі Жоғарғы Соттың жалпы отырыстарын ұйымдык-құқықтық қамтамасыз ету секторы (бұдан әрі – Сектор) оның мүшелерін қажетті ақпаратпен және материалдармен қамтамасыз етеді.

3. Ғылыми-консультативтік кеңестің жұмыс істеу тәртібі

11. Ғылыми-консультативтік кеңестің отырысында техникалық хатшы – Сектор қызметкері хаттама жүргізеді.

Ғылыми-консультативтік кеңес отырысының хаттамасына бес жұмыс күні ішінде Жоғарғы Соттың тиісті сот алқасы төрағасының қолы қойылады.

12. Баяндамашы-судьяның ұсынысы бойынша жалпы отырыстың хатшысы Жоғарғы Соттың сот алқасы төрағасының келісімімен жалпы отырыста мәселе қаралғанға дейін елу күннен кешіктірмей, Ғылыми-консультативтік кеңес отырысының күнін анықтайды. Жалпы отырыстың хатшысы Ғылыми-консультативтік кеңестің тиісті секциясының мүшелерін отырыстың өтетін күні мен уақыты, қаралатын мәселелер тізбесі туралы қажетті материалдарды ұсына отырып хабардар етеді.

13. Жоғарғы Соттың сот алқа төрағасы жалпы отырыстың хатшысымен бірлесіп, дайындалған нормативтік қаулының жобасы бойынша Ғылыми-консультативтік кеңес мүшелерінің ішінен оппоненттерді анықтайды, олар отырыс өткізілгенге дейін он күн қалғанда Жоғарғы Сотқа нормативтік қаулының жобасы бойынша жазбаша ғылыми негізделген қорытындыны ұсынады.

14. Ғылыми-консультативтік кеңестің отырысы Жоғарғы Соттың тиісті сот алқасы төрағасының басшылығымен жалпы отырыс хатшысының, Жоғарғы Сот судьяларының, Ғылыми-консультативтік кеңестің тиісті секциялары мүшелерінің, мемлекеттік органдар мен ұйымдар өкілдерінің, басқа да мүдделі тұлғалардың қатысуымен өткізіледі. Қажет болған кезде отырысқа басқа секциялардың мүшелері шақырылады.

15. Ғылыми-консультативтік кеңестің шешімі ұсынымдық сипатта болады және отырыстың хаттамасына енгізіледі.

16. Ғылыми-консультативтік кеңестің отырыстары он-лайн режимде, аудио- және (немесе) бейнежазба арқылы жүргізілуі мүмкін.